## Rovira exigix a la Generalitat de Catalunya “que acate el nostre estatut d’autonomia i respecte la llengua valenciana”

*** La Generalitat de Catalunya ha aprovat un informe que inclou les zones de parla en valencià com a àmbits de domini lingüístic del català
* El conseller recorda que en la Constitució Espanyola s’emparen les autonomies**

El conseller d’Educació, Cultura, Universitats i Ocupació, José Antonio Rovira, ha exigit a la Generalitat de Catalunya “que acate el nostre estatut d’autonomia i respecte la llengua valenciana”.

“El nostre estàndard de llengua és el valencià i s’anomena valencià, igual que la nostra senyera té tres colors: el blau, el groc i el roig, i la nostra terra és la Comunitat Valenciana”, ha indicat el conseller.

El conseller d’Educació ha fet estes declaracions després d’aprovar el govern del PSOE i ERC l’informe ‘Situació del català, de l’occità aranès i de la llengua de signes catalana i principals línies d’intervenció en política lingüística durant la legislatura’.

“Amb este informe el govern de Salvador Illa torna a fer apologia dels inexistents ‘països catalans’, incloent-hi informació comparativa sobre el nivell de català en menors de 20 anys de Catalunya, les illes Balears i la Comunitat Valenciana. No es pot tolerar que parle de totes estes regions com a part del domini lingüístic català”, ha afegit José Antonio Rovira.

En este sentit, el conseller ha recordat que “la majoria de la societat valenciana rebutja que la nostra llengua es reconega com a catalana. Els valencians fa més 700 anys que la denominem llengua valenciana i valencià. A més, la Constitució Espanyola empara a través de l’organització territorial d’Espanya en autonomies i en el nostre Estatut el nom de la llengua és valencià, que és la llengua que es parla a la Comunitat Valenciana”.

“És una vergonya que el Govern Català utilitze les dades per a comparar la situació d’una llengua respecte de l’altra, ja que fa referència a la situació del valencià en les grans ciutats valencianes i oblida comparar-la amb la situació en les grans ciutats catalanes, especialment a Barcelona”, ha afegit Rovira.

“Quin interés té de remarcar esta diferència? Per què no compara les regions catalanes entre elles? Com a bon sociolingüista que és el conseller de Política Lingüística de Catalunya, Francesc Xavier Vila, deu saber que la situació en tot el territori català és molt diversa i això no li interessa”, ha indicat José Antonio Rovira.

D’esta manera, Rovira ha recordat que la Comunitat Valenciana “ja va viure un període de govern amb el Botànic en què els dirigents socialistes i els de Compromís pretenien denominar la llengua valenciana com a valencià/català. Eixe govern va perdre les eleccions, probablement pel rebuig que generen propostes com eixa i com la de forçar la imposició de la llengua que pretenien dur a terme en el sistema educatiu”.

“L’actual Govern Valencià pretén revertir esta situació amb l’orgull de sentir-se valencià i aprofundir amb la nostra senya i estendard què és la llengua valenciana”, ha indicat Rovira.

Fecha: 04/09/2024